Poštovane dame i gospodo narodni poslanici, otvaram sednicu Četvrtog vanrednog zasedanja Narodne skupštine Republike Srbije u 2008. godini. Na osnovu službene evidencije, konstatujem da sednici prisustvuju 172 narodna poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Konstatujem da je, primenom elektronskog sistema za glasanje, utvrđeno da je u sali prisutno 113 narodnih poslanika, odnosno da je prisutno više od jedne trećine narodnih poslanika i da postoje uslovi za rad Narodne skupštine. Obaveštavam vas da su sprečeni da sednici prisustvuju sledeći narodni poslanici: Radojko Obradović i Dragoljub Mićunović. Obaveštavam vas da sam, saglasno članu 88. stav 1. Poslovnika Narodne skupštine, pozvala da sednici prisustvuju predstavnici Udruženja porodica kidnapovanih i ubijenih 1998 - 1999. godine na Kosovu i Metohiji, koje pozdravljam. Saglasno članu 84. stav 1. Poslovnika Narodne skupštine, obaveštavam vas da sam ovu sednicu sazvala za sredu, 16. jul 2008. godine, dakle u roku kraćem od roka utvrđenog u članu 84. stav 1. Poslovnika, zbog potrebe da Narodna skupština što pre razmotri predloge akata unapred određenog dnevnog reda. Molim vas, nema povrede Poslovnika, još nismo počeli rad. Dobićete reč kasnije. Primili ste ostavke Gorana Bogdanovića, Olivera Dulića, Nadice Momirov, Vesne Martinović, Vladimira Jovanovića, Ane Tomanove-Makanove, Ivice Dačića, dr Jovana Krkobabića, Milutina Mrkonjića, dr Žarka Obradovića, Branislava Nedimovića i Dragana Jovanovića na funkciju narodnog poslanika u Narodnoj skupštini Republike Srbije i izveštaj Administrativnog odbora Narodne skupštine Republike Srbije povodom razmatranja ovih ostavki, koji je utvrdio da je podnošenjem ostavki nastupio slučaj iz člana 88. stav 1. tačka 2. Zakona o izboru narodnih poslanika i predlaže da Narodna skupština, u smislu člana 88. st. 2. i 3. istog zakona, konstatuje prestanak mandata ovim narodnim poslanicima. Saglasno članu 88. stav 1. tačka 2. i st. 2. i 3. Zakona o izboru narodnih poslanika, Narodna skupština na predlog Administrativnog odbora konstatuje da je prestao mandat pre isteka vremena na koje su izabrani narodnim poslanicima Goranu Bogdanoviću, Oliveru Duliću, Nadici Momirov, Vesni Martinović, Vladimiru Jovanoviću i Ani Tomanovoj-Makanovoj, izabranim sa Izborne liste Za Evropsku Srbiju - Boris Tadić, narodnim poslanicima Ivici Dačiću, dr Jovanu Krkobabiću, Milutinu Mrkonjiću i dr Žarku Obradoviću, izabranim sa Izborne liste Socijalistička partija Srbije - Partija ujedinjenih penzionera Srbije - Jedinstvena Srbija, i narodnim poslanicima Branislavu Nedimoviću i Draganu Jovanoviću, izabranim sa Izborne liste Demokratska stranka Srbije - Nova Srbija - Vojislav Koštunica. Saglasno Zakonu o izboru narodnih poslanika, izvršiće se popunjavanje upražnjenih poslaničkih mesta u Narodnoj skupštini. Određujem pauzu do 12,00 časova i molim šefove poslaničkih grupa, nakon reklamiranja Poslovnika koji je učinio gospodin Aligrudić, da dođu kod mene na dogovor o današnjem radu. Izvolite, gospodine Aligrudiću.
Gospođo predsedavajuća, pre svega ste povredili član 100. Poslovnika, u kojem kaže - narodnom poslaniku koji želi da govori o povredi ovog poslovnika predsednik Narodne skupštine daje reč odmah po završenom izlaganju prethodnog govornika. Kako prethodnog govornika nije bilo, kako ste vi prethodni govornik, s obzirom da ste konstatovali brojno stanje u Narodnoj skupštini i započeli rad Narodne skupštine, te nije tačno ovo što ste maločas rekli da rad započeli nismo, jer da nismo započeli rad ne biste mogli da utvrđujete kvorum koji je potreban za rad, da konstatujete da su određena lica opravdala svoje odsustvo sa Skupštine, ne biste mogli da konstatujete ostavke narodnih poslanika i sve ostalo, prema tome vi ste bili dužni da mi date reč po povredama Poslovnika. Povreda Poslovnika, da se ne bih sada dva puta javio, na šta bih inače imao pravo, sastoji se u sledećem, dakle, u povredi člana 27, u povredama čl. 134. do 144, u povredi člana 160. i naravno člana 104, kada je reč o obavezi da se poštuje dostojanstvo narodnih poslanika. Naime, prilikom zakazivanja ove sednice, jer kada sam se javio za povredu Poslovnika, pre svega se ta povreda Poslovnika odnosila na način zakazivanja ove sednice i na vašu omisiju, na vaše propuštanje kada je reč o zakazivanju neke druge sednice koju je trebalo da zakažete. Naime, grupa od 108 narodnih poslanika u ovoj skupštini, a to su poslanici SRS i DSS-NS podneli su 16. juna 2008. godine zahtev za održavanje vanredne sednice Narodne skupštine, u skladu sa članom 106. Ustava Republike Srbije, i uz taj zahtev podneli predlog onoga što bi trebalo da bude tačka dnevnog reda te vanredne sednice, a to je Predlog odluke Narodne skupštine Republike Srbije o zaštiti suvereniteta, teritorijalnog integriteta i ustavnog poretka Republike Srbije, s obzirom da su se pojavile dve nove okolnosti nakon proglašenja tzv. lažne države Kosovo, te jednostrane nezavisnosti, a to su pokušaji implementacije EULEKS-a na teritoriji Srbije, kao misije koja treba da podrži Ahtisarijev plan u odnosu na Aneks 10 tog istog plana, koji praktično predstavlja podršku nezavisnosti Kosova i Metohije, i drugi momenat je proglašenje nelegalnog ustava Kosova. To su bili razlozi zbog čega je ova grupa poslanika podnela ovaj zahtev. Umesto toga, vi ste zakazali ovu vanrednu sednicu, na kojoj se između ostalih tačaka dnevnog reda na predlog Vlade našla Rezolucija o kontinuitetu državne politike itd, već kako se ona zove, i rekli ste juče, a to je naravno sastavni deo vašeg posla i možemo ga danas komentarisati, javno na konferenciji za novinare, da je predlog Vlade Republike Srbije podnet pre predloga ove grupe narodnih poslanika, što nije tačno. Time ste obmanuli javnost. Predlog za vanrednu sednicu, sa uslovom iz člana 106. Ustava, podnet je 16. juna. Vi ste u pismu, ono je od 15. jula 2008, napisali ovako: ''Povodom vašeg pisma koje ste mi uputili 10. jula 2008. godine (u kome sam vas podsetio na ove okolnosti, nisam ništa tražio, ali sam vas podsetio na ove okolnosti i zahtevao da postupite prema obavezi koju imate u odnosu na odredbe članova 27, 134. do 144. i 160. Poslovnika Narodne skupštine), s obzirom da sam tek iz njega saznala da je 16. juna 2008. godine, u vreme kad još nisam bila izabrana za predsednika Narodne skupštine, grupa od 108 narodnih poslanika dostavila Narodnoj skupštini u proceduru Predlog odluke Narodne skupštine Republike Srbije o zaštiti suvereniteta, teritorijalnog integriteta i ustavnog poretka Republike Srbije, obaveštavam vas da sam po tom saznanju izdala nalog da se taj dokumenat umnoži i dostavi svim narodnim poslanicima, što je i učinjeno u toku jučerašnjeg dana, tj. 14. jula. Što se tiče vašeg zahteva da se navedeni predlog odluke uvrsti kao tačka dnevnog reda na prvu narednu senicu Narodne skupštine, podsećam vas da se Narodna skupština nalazi u periodu vanrednog zasedanja, a dnevni red vanrednog zasedanja Narodne skupštine, saglasno članu 106. stav 3. Ustava, unapred je određen u zahtevu ovlašćenog subjekta (najmanje jedne trećine narodnih poslanika ili Vlade), pa ne postoji pravni osnov da se dopunjava dnevni red vanrednog zasedanja itd.'' Niko vama, gospođo Slavice Đukić-Dejanović, nije tražio da dopunite dnevni red ove vanredne sednice. Mi smo tražili vanrednu sednicu Narodne skupštine, kao ovlašćeni predlagač sa unapred utvrđenim dnevnim redom, u smislu člana 106. stav 3. Ustava Republike Srbije. Vi ste se o taj naš zahtev oglušili. Jedan predlog koji se tiče slične stvari, ali na sasvim drugačiji način, rešava pitanje o kome smo mi hteli da govorimo, stavili ste na dnevni red i juče javno obmanuli javnost da je taj predlog stigao pre našeg predloga. Ovaj predlog je stigao pre neki dan, u julu, a naš predlog je zaveden 16. juna. To što tada vi niste bili predsednica Narodne skupštine Republike Srbije ne umanjuje značaj predloga i formalnopravnu činjenicu da je predlog u proceduri i da bilo ko ko se nalazi na mestu predsednika Narodne skupštine mora da uvaži predlog koji se nalazi u proceduri. To nije predlog Vlade Republike Srbije, koji se po drugom osnovu zakonskom mora vratiti iz Narodne skupštine Vladi kako bi ga Vlada ponovo predložila Narodnoj skupštini, što se dešava sa serijom zakona i odluka koje predlaže Vlada Republike Srbije. Ovde se radi o predlozima narodnih poslanika koji ostaju u proceduri u Narodnoj skupštini i vaša obaveza je bila, kad ste mi već pisali pismo, da odgovorite na to, a vi to niste učinili. Dakle, zbog nedostatka vremena, uvažavajući da ste mi jedan deo vremena oduzeli zbog citiranja, za sada ovim završavam, ali ovo pitanje danas moramo dobrano raspraviti pre nego što uopšte krenemo na realizaciju ove sednice. Hvala vam.
Gospodine Aligrudiću, u funkciju predsednika Skupštine takođe sam govornik, i na mene se takođe odnosi Poslovnik i dok ne završim svoje izlaganje nisam u mogućnosti da prihvatim vašu sugestiju za reklamaciju Poslovnika. Drugo, u pismu koje je meni upućeno 10. jula, a sve što se pre toga događalo, a mnoga akta su zaista upućena i pre toga predsedavajućim predsednicima Skupštine, dakle mogu odgovarati za onaj period od kad sam izabrana na mesto predsednika Skupštine, vi ste mi u alineji 2. svog pisma rekli da zahtevate da se ovaj predlog, o kome ste govorili, a koji se nalazi u proceduri, uvrsti kao tačka dnevnog reda na prvoj narednoj sednici, to je ova sednica Narodne skupštine, zbog čega sam vam odgovorila da to nije moguće iz poslovničkih i vama sasvim jasnih razloga. Dakle, javnost treba da bude upoznata i naravno gospodo narodni poslanici da sam 10. jula dobila od vas pismo po kome sam odmah reagovala i da ćemo u slučaju vaših predloga koristiti sve poslovničke mogućnosti. Stoji mogućnost da se zakaže posebna sednica, ali vaša tačka na ovoj sednici ne može biti tačka dnevnog rada. Zahvaljujem. Nakon pauze nastavljamo rad. Samo da vas obavestim da će Odbor za kulturu i informisanje u 14.00 časova biti održan u sali na 3. spratu, a Odbor za razvoj i ekonomske odnose sa inostranstvom u 14.15 časova u sali na 3. spratu, takođe. Molim članove navedenih odbora da prisustvuju sednici jer treba ovi odbori da se konstituišu. Nastavljamo sednicu u 12.00 časova. [[Posle pauze - 12.00]] Poštovani narodni poslanici, zbog konsultacija koje su organizovane na sastanku kome prisustvuje predlagač, odnosno predsednik Vlade, predsednik Skupštine i šefovi poslaničkih grupa, početak sednice ćemo odložiti za 14.00 časova, odnosno počećemo sa radom u 14.00 časova. Takođe, dozvolite da vas obavestim da će Odbor za kulturu i informisanje početi rad, mislim na konstitutivnu sednicu, u 16.30 časova, kao i Odbor za razvoj i ekonomske odnose sa inostranstvom u 16.45 časova u sali na trećem spratu. Biće konstitutivne sednice i jednog i drugog odbora. Zahvaljujem.